༈ན་མོ་གུ་རུ། འདིར་སློབ་དཔོན་པདྨ་སཾ་བྷ་ཝ་ལ་བརྟེན་ནས་བླ་མའི་རྣལ་འབྱོར་སྒོམ་
པའི་ཚུལ་ལ། སྦྱོར་དངོས་མཇུག་གསུམ་ལས་ཐོག་མར། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམས་པ་
སྔོན་དུ་བཏང་ལ། དངོས་གཞི་ནི་འདི་ལྟར། མདུན་གྱི་ནམ་མཁར་པད་ཟླ་ཉི་མའི་སྟེང༌། །
དུས་གསུམ་སངས་རྒྱས་ཀུན་འདུས་པདྨ་འབྱུང༌། །འཛུམ་ལྡན་མཉེན་ཞྭ་གསང་
གོས་བེར་ཆེན་གསོལ། །ཕྱག་གཡས་རྡོ་རྗེ་རྩེ་ལྔ་ཐུགས་ཀར་འཛིན། །གཡོན་པས་
བདེ་སྐྱོང་སྣོད་དང་ཁ་ཊཱཾ་བསྣམས། །མི་ཕྱེད་རྡོ་རྗེའི་སྐྱིལ་ཀྲུང་ཚུལ་གྱིས་བཞུགས། །
གནས་གསུམ་རྡོ་རྗེ་གསུམ་གྱིས་ལེགས་པར་མཚན།
།ཐུགས་ཀའི་ཧཱུཾ་ལས་འོད་
འཕྲོས་ཡེ་ཤེས་པ། །སྤྱན་དྲངས་དབྱེར་མེད་གཉིས་སུ་མེད་པར་ཐིམ། ། །སྐྱབས་
གསུམ་མ་ལུས་འདུས་པའི་བདག་ཉིད་གྱུར། །ཅེས་སོགས་བརྗོད་ལ་ཡན་ལག་བདུན་པ་བྱ།
དུས་གསུམ་སངས་རྒྱས་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་གསོ
འདེབས་སོ་བདག་གི་རྒྱུད་བྱིན་གྱིས་བརླབ་ཏུ་གསོལ། ཞེས་ལན་ཁ་ཡང་བརྗོད་པས། བླ་
མ་རང་ལ་ཐིམ་ཞིང་རང་ཉིད་བླ་མའི་སྐུར་གྱུར་པའི་ཐུགས་ཀར་ཟླ་གདན་གྱི་
སྟེང་དུ་ཧཱུཾ་ཡིག་གི་མཐར་སྔགས་འཕྲེང་བཀོད་དེ། བདུད་རྩིའི་རྒྱུན་བབས། ནད་
22

བླ་མའི་རྣལ་འབྱོར་གྱི་རིམ་པ་ཕྱོགས་གཅིག་ཏུ་བསྡེབས་པ་དགོས་འདོད་ཀུན་འབྱུང་བཞུགས།
གདོན་སྡིག་སྒྲིབ་ཐམས་ཅད་སྦྱངས། ཚེ་བསོད་ལུང་རྟོགས་ཀྱི་ཡོན་ཏན་འཕེལ་
ཞིང་རྒྱས་པའི་དམིགས་པ་དང་བཅས། ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུཾ། ཞེས་བརྒྱ་
སྟོང་ཁྲི་འབུམ་སོགས་བཟླ། མཇུག་ཏུ། དགེ་བ་འདི་ཡིས་མྱུར་དུ་བདག །བླ་མ་སངས་རྒྱས་
འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །ཁྱེད་ཀྱི་ས་ལ་འགོད་པར་ཤོག །
ཅེས་བསྔོ་བ་སྨོན་ལམ་བཀྲ་ཤིས་ཀྱི་ཚིགས་སུ་བཅད་པས་མཐའ་བརྒྱན་པར་བྱའོ། །ཚུལ་འདི་ཡང་འདི་གའི་
གྲྭ་གྲའི་དབུ་མཛད་འཇམ་དབྱངས་བཟོད་པས་བསྐུལ་བའི་ངོར། ༧ཤཱཀྱའི་དགེ་སློང་བློ་བཟང་རྒྱལ་མཚན་
སེངྒེས་སྦྱར་པ་ཛ་ཡནྟུ། །